SKRIFTLIG FORESPØRGSEL E-1032/00

af Ioannis Souladakis (PSE) til Kommissionen

(4. april 2000)

Om: Beskyttelse af europæiske virksomheder i Kosovo

Svaret fra Patten på min forespørgsel P-2439/99(1) rejser alvorlige tvivl om troværdigheden af Europa-Parlamentets udøvelse af parlamentarisk kontrol over for Kommisionen; endvidere er der store afvigelser mellem det mundtlige svar fra Patten (H-0608/99) afgivet til mig på plenarmødet den 16. november og hans konkrete skriftlige svar. Mens han i det mundtlige svar forpligtede sig til som det ansvarlige medlem at foretage de behørige undersøgelser, henvises der i den skriftlige besvarelse ikke til nogen resultater i denne forbindelse. Eftersom jeg er sikker på, at Patten ikke har til hensigt eventuelt at undlade at svare på forespørgslens egentlige indhold, og eftersom jeg regner med, at den manglende besvarelse skyldes tjenstlige faktorer,

bedes Kommissionen besvare følgende:

1. Hvilke foranstaltninger vil Kommissionen træffe, så tjenestegrenene kan behandle dette problem på troværdig vis?

2. Ved Kommissionen, at dens tjenestegrene med dette svar dækker over de illegale aktiviteter, der foregår i UNMIK-kredse, og dermed stiller Patten i en pinlig situation over for Europa-Parlamentet?

3. Agter Kommissionen at undersøge, om og hvordan der er blevet lagt pres på de ansvarlige inden for dens tjenestegrene for at få dem til at undlade at besvare det konkrete spørgsmål?

4. Hvordan fortolker Kommissionen sine tjenestegrenes selvmodsigende holdning, der har ført til, at Patten har afgivet detaljerede svar på andre af mine forespørgsler vedrørende Kosovo (E-2827/99 og E-0490/00), hvorimod man undlader at besvare denne konkrete forespørgsel?

5. Idet jeg vender tilbage til spørgsmålet vedrørende beskyttelse af de europæiske virksomheder i Kosovo bedes Kommissionen besvare følgende:

a) Hvilke foranstaltninger vil Kommissionen træffe for at beskytte de pågældende virksomheders interesser?

b) agter Kommissionen at give et konkret svar på det spørgsmål, som er stillet i min forespørgsel P-2439/99?

(1) EFT C 26 E af 26.1.2001, s. 6.

Svar afgivet på Kommissionens vegne af Christopher Patten

(23. juni 2000)

Det ærede medlems påstand om, at jeg eller mit generaldirektorat har søgt at vildlede Europa-Parlamentet eller at undgå at besvare en parlamentsforespørgsel, er helt ubegrundet.

Der kan knyttes følgende bemærkninger til forespørgslens forskellige dele:

- Den pågældende generaldirektør har udført og vil vedblive med at udføre sit arbejde med dette spørgsmål såvel som alle andre spørgsmål på en fuldt tilforladelig måde.

- Påstanden om, at den pågældende generaldirektør skjuler noget, er beklagelig og ubegrundet. Påstanden om de illegale aktiviteter, der foregår i UNMiK-kredse er også ubegrundet og vil hvis den rettes til den relevante myndighed, dvs. UNMiK også blive tilbagevist.

- Påstanden om, at der er udøvet alle mulige former for pres på alle ansatte i det pågældende generaldirektorat for at få dem til at undlade at besvare det konkrete spørgsmål er helt ubegrundet.

- Når svaret på skriftlig forespørgsel P-2439/99 ikke indeholder nogen henvisning til resultaterne er undersøgelserne, skyldes det, at der ikke er nogen nye oplysninger i forhold til det foregående svar. Som nævnt i svarene på tidligere forespørgsler om dette emne er situationen uændret den, at spørgsmålet om beskyttelse af de juridiske rettigheder for virksomheder i Kosovo, Unionen eller andetsteds ikke er et

spørgsmål, der skal stilles til Kommissionen, men derimod et anliggende, som direkte henhører under UNMiK, der er ansvarlig for den internationale civile forvaltning af Kosovo. I De Forenede Nationers Sikkerhedsråds resolution 1244 af 10. juni 1999 gives der en tydelig bemyndigelse til sikring af en international civil tilstedeværelse, hvis vigtigste ansvarsområder omfatter:11 mldr (b) Effektive grundlæggende civile administrative funktioner, hvor og så længe det er nødvendigt mldr (g) Støtte til genopbygning af nøgleinfrastruktur og anden økonomisk genopbygningmldr.

- Som tidligere nævnt har UNMiK et komplet kartotek vedrørende de spørgsmål, som det ærede medlem bringer på bane. Kommissionen vil gøre UNMiK opmærksom på de spørgsmål, som det ærede medlem bringer på bane, men det er op til UNMiK direkte at besvare det ærede medlems henvendelse. Det ærede medlem kan naturligvis ønske at kontakte UNMiK direkte, og den relevante tjenestemands navn, adresse og telefon- og faxnummer sendes direkte til det ærede medlem og til Europa-Parlamentets generalsekretariat.